Kalle Maalahti

Kalle Maalahti (s. 30. huhtikuuta 1991 Lappeenranta) on suomalainen jääkiekkopuolustaja, joka edustaa SM-liigajoukkue Saimaan Palloa. Hän toimii joukkueen varakapteenina.

Ura

Seuraura 
Maalahti on Saimaan Pallon kasvatti. Kaudella 2009–2010 hän oli seuran A-nuorten tehokkain puolustaja tehoilla 4+11=15. Maalahti oli myös 99 minuutillaan A-nuorten SM-liigan jäähypörssin neljäs. Kaudella 2010–2011 hän nousi SaiPan A-nuorten kapteeniksi. Maalahti oli joukkueen tehokkain puolustaja ja kolmanneksi paras pistemies tehoilla 6+14=20. Hän pelasi kauden aikana myös ensimmäisen SM-liigaottelunsa. Maalahti teki liigadebyyttinsä 10. maaliskuuta 2011 SaiPan kauden viimeisessä ottelussa vieraissa Kalevan Palloa vastaan. Hän pelasi joukkueen nelosketjussa hyökkääjänä, mutta sai ottelussa jääaikaa vain 13 sekuntia.

Kauden 2011–2012 Maalahti pelasi kokonaan SaiPan A-nuorissa ja sijoittui 85 minuutillaan A-nuorten SM-liigan jäähypörssissä viidenneksi. SM-liigauransa toisessa ja SaiPan kauden 2012–2013 ensimmäisessä kotiottelussa 15. syyskuuta 2012 Pelicansia vastaan hänet merkittiin joukkueen kakkospuolustajapariin Simon Backmanin viereen ja Maalahti sai ottelussa jääaikaa 16 minuuttia ja 53 sekuntia. Hän teki siinä liigauransa avausmaalin ja palkittiin ottelun Ilta-Sanomien kahden tähden tähtipelaajana. Kaikkiaan Maalahti pelasi kauden aikana seitsemän SM-liigaottelua tehden kaksi maalia. Kauden kahden ensimmäisen SM-liigaottelunsa jälkeen syyskuussa 2012 hänet lainattiin loppukauden kattaneella lainasopimuksella Mestis-joukkue Mikkelin Jukureihin. Siirtotakarajalla, tammikuun 2013 lopulla Maalahden lainaseura vaihtui loppukaudeksi TUTO Hockeyn paitaan, jossa hän voitti kauden päätteeksi Mestis-pronssia. Maaliskuussa 2013 SaiPan käytti Maalahden sopimuksessa olleen option ja teki vuoden mittaisen jatkosopimuksen hänen kanssaan.

Kaudella 2013–2014 Maalahti pelasi SaiPassa 28 runkosarja- ja neljä playoff-ottelua tehopistein 1+4=5. Loka-marraskuussa 2013 hän pelasi myös kuusi ottelua lainalla Mestis-joukkue KooKoossa. Huhtikuussa 2014 Maalahti teki 2+1-vuotisen jatkosopimuksen SaiPan kanssa. Kaudella 2015–2016 hän teki läpimurtonsa ja SM-liigan runkosarjassa syntyi tehot 1+15=16, vaikka Maalahdelle kertyi vain 38 runkosarjaottelua 2. joulukuuta 2015 TPS:n Dave Spinan hänen päähänsä kohdistuneesta taklauksesta tulleen aivotärähdyksen vuoksi. Spina sai tilanteesta 5+20-minuutin pelirangaistuksen, mutta hän selvisi kuitenkin ilman jatkotoimenpiteitä. Huhtikuussa 2016 Maalahti teki kaksivuotisen jatkosopimuksen SaiPan kanssa.

Maalahden kausi 2016–2017 jäi loukkaantumisten vuoksi vain 30 runkosarjaottelun mittaiseksi. Hänen kautensa todettiin päättyneeksi helmikuussa 2017. Saman vuoden joulukuussa Maalahti teki SaiPan kanssa vuoden mittaisen jatkosopimuksen. Kaudella 2017–2018 hän nousi joukkueen kärkipuolustajaksi ja oli tehoilla 6+19=25 SaiPan tehokkain puolustaja Lasse Lappalaisen kanssa. Kaudella 2018–2019 Maalahti oli tehoilla 4+22=26 joukkueen tehokkain puolustaja. Hän oli myös Tomi Iso-Mustajärven ohella SaiPan ainoa kauden kaikki 60 runkosarjaottelua pelannut pelaaja.

Kaudeksi 2019–2020 Maalahti siirtyi 1+1-vuotisella sopimuksella Tampereen Ilvekseen. Hänen sopimukseensa sisältyi optio ulkomaille siirtymisestä, mutta Maalahti ei kuitenkaan käyttänyt sitä ja hän teki toukokuussa 2020 vuoden mittaisen jatkosopimuksen Ilveksen kanssa. Kaudeksi 2020–2021 Maalahti nimettiin joukkueen varakapteeniksi. Hän oli Ilveksen tehokkain puolustaja tehoilla 3+21=24. Maalahti teki SM-liigauransa ensimmäisen playoff-maalin ensimmäisen kierroksen avausottelussa 15. huhtikuuta 2021 ylivoimalla vieraissa KooKoota vastaan. Hänen osumansa jäi Ilveksen 1–4-voittoon päättyneen ottelun voittomaaliksi. Maalahti sai ottelussa myös kakkossyöttöpisteen Eetu Päkkilän tekemään maaliin.

Maalahti palasi kaudeksi 2021–2022 peräti viisivuotisella sopimuksella SaiPaan. Hänen sopimukseensa sisältyy optio siirtyä kahden ensimmäisen kauden jälkeen ulkomaille. Maalahti nimettiin joukkueen varakapteeniksi. Hän teki SM-liigan yhden kauden piste-ennätyksensä tehoilla 7+22=29, joilla Maalahti oli SaiPan toiseksi paras pistemies Ville Petmanin jälkeen.

Maajoukkueura 
Maalahti on pelannut Suomen A-maajoukkueessa seitsemän ottelua tehden yhden maalin. Hän teki A-maajoukkuedebyyttinsä Nordic Cupissa 13. huhtikuuta 2022 Odensessa Tanskaa vastaan. Maalahti merkittiin heti Suomen ykköspuolustajapariin Oliwer Kasken viereen. Seuraavana päivänä 14. huhtikuuta 2022 Rødovressa pelatussa toisessa ottelussa Tanskaa vastaan hän teki ensimmäisen A-maajoukkuemaalinsa. Maalahti putosi lopulta viimeisten joukossa vuoden 2022 MM-kisajoukkueesta.

Maalahti on pelannut myös viisi poikien maaottelua.

Tilastot

Lähteet

Viitteet 

Suomalaiset jääkiekkoilijat
Saimaan Pallon pelaajat
Vuonna 1991 syntyneet
Elävät henkilöt